
                  Nr.  Pl.x – 833/2007
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

 asupra propunerii legislative pentru modificarea şi completarea
 art.9 din Legea nr.112/1995 pentru reglementarea situaţiei juridice
 a unor imobile cu destinaţia de locuinţe, trecute în proprietatea statului
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea art.9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, trimisă cu adresa Pl.x 833 din 3 decembrie 2007, înregistrată cu nr.31/1309 din 5 decembrie 2007.    

Potrivit prevederilor art.75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 27 noiembrie 2007.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr.976 din 19 iulie 2007.
Guvernul,  prin punctul de vedere transmis cu nr.2012 din 2 august 2007, nu susţine adoptarea acestei iniţiative legislative. 

Propunerea legislativă supusă dezbaterii are ca obiect de reglementare completarea  Legii nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului, cu două noi articole art.91 şi art.92  care să prevadă neexproprierea foştilor chiriaşi deveniţi proprietari ai apartamentelor care nu se restituie foştilor proprietari sau moştenitorilor acestora, urmând ca despăgubirea să se facă din „Fondul Proprietatea”.

Prin prezenta propunere legislativă se interzice, în fapt, exproprierea imobilelor în cauză în orice situaţie, deci chiar atunci când o cauză de utilitate publică ar face necesară exproprierea, în acest mod blocându-se eventualele amenajări urbanistice importante, de transporturi, mediu, etc.

Modificarea introdusă prin art.91 din Legea nr.112/1995 în beneficiul foştilor chiriaşi deveniţi proprietari în baza acestui act normativ, nu se justifică raportat la prevederile art.44 alin.(3) din Constituţie, potrivit cărora „nimeni nu poate fi expropriat decât pentru o cauză de utilitate publică, stabilită potrivit legii, cu dreaptă şi prealabilă despăgubire”, întrucât ar echivala cu o încălcare a acestui text constituţional şi implicit a prevederilor Legii nr.33/1994 privind exproprierea pentru cauză de utilitate publică. 

De asemenea, prevederile art.92 din propunerea legislativă referitoare la modalitatea de despăgubire a foştilor proprietari, este inutilă întrucât acestora le sunt rezervate prevederile art.20 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989 şi implicit prevederile Titlului VII din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente. 
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 28 ianuarie 2008. 
Din numărul total de 27 membri ai Comisiei juridice, de disciplină şi imunităţi  la şedinţă au participat 21 deputaţi.

Faţă de considerentele menţionate mai sus membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea art.9 din Legea nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului.
În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
                   PREŞEDINTE,                                                   SECRETAR,

                   Sergiu ANDON                                                 George BĂEŞU
Expert  Silvia Olaru

